钦定古今图书集成/方舆汇编/职方典/第1252卷 > 《岳庙记》明·商辂
## 钦定古今图书集成/方舆汇编/职方典/第1252卷 > 《岳庙记》明·商辂

南岳衡山，其高与泰、华、嵩、恒相埒，当星纪之次，荧惑
之位，实南方巨镇。自虞舜巡狩朝诸侯，于此举望祭
之礼，秩视三公。于是南岳祠祀，著于彝典，历代因之。
至唐封以王爵，宋复易以帝号，渎礼甚矣。我太祖高
皇帝法古为治，谓神灵莫测，岂国家封号可加？凡岳
镇海渎宜以本名称之。故于兹山直书曰“南岳衡山
之神”，而妥神之祠，则拟帝居，赐以金盒，一于春秋祀
享之日，奉香以奠。岁久祠宇颓毁。正统壬戌，藩臬二
司檄衡州、长沙二郡修建，其高弗及旧五尺，忽风雷
交作，白昼晦暝，至霁，视其柱去基所半里，官民畏栗，
谢过复崇，制如初。然物不能终壮，久而复圮，势所必
至。前巡抚佥都御史西川王俭、副都御史豫章罗箎，
累欲修葺，而以边方弗靖未果。已而知府乐平郑冕、
给事中郡人刘昊相继请于朝，虽部符报可，未有能
任之者。成化庚寅秋，巡抚佥都御史繁昌吴琛行县，
祇谒庙下，顾瞻徘徊，慨然以修建为己责。于时参政
稷亭甯瑛，佥事云间郁文博在行，承命率衡州知府
黄岩徐孚至庙，计度资费，因叩神从违，乃得吉卜。敬
以白于巡抚，遂相与定议，出公帑白金二千五百馀
两，命衡州卫指挥同知王纲往市川江巨木，得四百
五十馀章，以为梁栋之用。馀材悉取诸近地。工则僦
江右之善者，力则借倩衡湘诸县附岳之民。时总戎
李都督震闻之，亦以白金三百两来助，馀皆知府徐
孚从便区画，弗劳而办。仍命指挥王纲董其事，而以
“素谙善修谨愿”“僧人《智能》”总匠役，计工偿直，验力给
饷。盖劳者劳之，而怠者自警，物无妄费，而工用速成。
经始于辛卯春三月，至明年冬十二月讫事。落成之
数：正殿九间，高七丈二尺，象七十二峰。后殿五间，东
西廊房九十六间。嘉应门三座，中御香亭、御碑亭各
一。西廊后神祠一，东廊后宰牲房、神库。次为正南门，
周围崇垣，四角有楼，外为棂星门，饬以丹漆，施以彩
绘，深邃崇严，宏敞壮丽，山岳实为增重。工兴之二岁，
水旱以时，秔稌充牣，民食用足，咸以为神功所致。是
役也，巡抚倡之，总戎助之，藩臬协赞之，府卫奉行之
人不告劳而功倍于昔。佥谓盛美不可无述。于是左
布政使杜铭以书来征文：“窃惟国之大事在祀，而五
岳又祀典所先者。方今圣皇御极，事神治民，诚通于
天。屡诏有司，停不急之务，罢无名之费，而于祀典独
加之意，盖谓事神治民之本。使祠庙弗葺，曷以妥英
灵而致民福？兹诸君祗承德意，建此伟绩，自是对越
无愧，福泽有永。其为政化之助，岂浅鲜哉！敬用述其
始末，俾刻诸瑱石，以示永久。”而复系以诗曰：“巍巍衡
岳，封表自禹；配德离明，奠位南土。秩视三公，祀礼攸举；彝典昭然，溢号斯去。载经载营，聿新祠宇；深邃崇
严，度越前古。惟君敬神，惟臣奉主；惟民效勤，惟神锡
祜。岁序和平，海隅率附；田谷丰穰，民吏安堵。皇祚万
年，永昌厥祚。于赫神功，厥施兹普。”